Θεώνη Τζεγιαννάκη

Νεανικοί σύλλογοι

Η Τζεγιαννάκη έκανε τα πρώτα της αγωνιστικά βήματα ως μέλος της ομάδας του Ιωνικού Νικαίας, με τον οποίο διαγωνίστηκε στις αρχές της δεκαετίας του 2000 στη Β' Εθνική Κατηγορία. Ακολούθως έλαβε μεταγραφή στον Πρωτέα Ελευθερίου-Κορδελιού, ομάδα που την εποχή εκείνη αγωνιζόταν στην Α2 Εθνική.

Καστοριά & Άρης Χολαργού: Συμμετοχή στο EuroCup

Η Τζεγιαννάκη αγωνίστηκε τις περιόδους 2005-06 και 2006-07 στον Μ.Α.Σ. Καστοριά, μια εκ των κορυφαίων ομάδων της εποχής, που τις χρονιές αυτές κατέλαβε την 3η και 4η θέση στην τελικής βαθμολογίας της Α1 Εθνικής αντίστοιχα. Το Φεβρουάριο του 2007 συμμετείχε στον τελικό του Κυπέλλου Ελλάδος, όπου η Καστοριά ηττήθηκε από τις Εσπερίδες Καλλιθέας με σκορ 58-53, χάνοντας το τρόπαιο. Η Καστοριά συμμετείχε επίσης, αμφότερες τις χρονιές, στο EuroCup. Την πρώτη από αυτές η αθλήτρια συμμετείχε σε 7 αγώνες για 14,3 λεπτά, σημειώνοντας κατά μ.ό. ανά αγώνα 4,6 πόντους, 1,6 ριμπάουντ και 1,1 ασίστ. Τη δεύτερη αγωνίστηκε σε 5 αγώνες για 19,6 λεπτά, σημειώνοντας κατά μ.ό. ανά αγώνα 12,4 πόντους, 2,6 ριμπάουντ και 1,8 ασίστ. 
Την επόμενη διετία η Τζεγιαννάκη επέστρεψε στην Αττική, επιλέγοντας για επόμενο σταθμό της καριέρας της τον Άρη Χολαργού. Την περίοδο 2007-08 ο σύλλογος είχε καλές επιδόσεις και ολοκλήρωσε τις αγωνιστικές του υποχρεώσεις στην 4η θέση της βαθμολογίας. Σαν αποτέλεσμα την επόμενη περίοδο κέρδισε και μία θέση στο EuroCup, διοργάνωση στην οποία η Τζεγιαννάκη συμμετείχε σε 7 αγώνες και 25,9 λεπτά. Η συγκομιδή της κατά μ.ό. ανά αγώνα ήταν 8,9 πόντοι, 2,7 ριμπάουντ και 3,3 ασίστ. Στο Κύπελλο, η ομάδα συμμετείχε στο Final-4 που διεξήχθη το Μάρτιο του 2009. Στο Πρωτάθλημα, ωστόσο, ο Άρης Χολαργού βρέθηκε σε δεινή αγωνιστική κατάσταση εξαιτίας οικονομικών προβλημάτων, με αποτέλεσμα να τερματίσει 12ος (σε σύνολο 14 ομάδων) την περίοδο 2009-10  και ουσιαστικά να διαλυθεί. Ήδη από τον Ιανουάριο παίκτριες του συλλόγου, ανάμεσά τους και η Τζεγιαννάκη, αποφάσισαν αποχή από τις αγωνιστικές υποχρεώσεις τους, ζητώντας να τους καταβληθούν δεδουλευμένα.

Καθιέρωση σε Πανιώνιο, Παναθηναϊκό και Εσπερίδες

Η αθλήτρια παρέμεινε το επόμενο φθινόπωρο στην Α1 Εθνική ως μέλος της ομάδας του Πανιωνίου. Η ομάδα της Νέας Σμύρνης την περίοδο 2009-10 τερμάτισε στη μέση της βαθμολογίας και συγκεκριμένα στην 7η θέση. Την περίοδο αυτή η Τζεγιαννάκη υπήρξε εξαιρετικά άτυχη καθώς είχε δύο συνεχόμενους τραυματισμούς: τον Ιούλιο του 2009 σε φιλικό της Εθνικής Γυναικών χτύπησε στο μηνίσκο, ενώ το Νοέμβρη του 2009 υπέφερε από ρήξη χιαστού με αποτέλεσμα να χρειαστεί να μείνει εκτός αγωνιστικής δράσης για ένα μεγάλο διάστημα, καθώς χρειάστηκε χειρουργική επέμβαση. Σαν αποτέλεσμα δεν διαγωνίστηκε και στο Final-4 του Κυπέλλου Ελλάδος στο οποίο προκρίθηκε ο Πανιώνιος. Εν τέλει το καλοκαίρι αποδεσμεύτηκε από το σύλλογο.
Παρόλο που προερχόταν από χρονιά που σημαδεύτηκε από ζητήματα υγείας, η Τζεγιαννάκη αποκτήθηκε από τον Παναθηναϊκό για την περίοδο 2010-11. Η ομάδα κατέλαβε την 3η θέση στο Πρωτάθλημα μέσω της διαδικασίας των play-off. Μετά τη λήξη των αγωνιστικών υποχρεώσεων της ομάδας, η παίκτρια επέλεξε να αποχωρήσει από το σύλλογο, ο οποίος διένυε περίοδο αβεβαιότητας και διοικητικής αστάθειας. Επόμενη ομάδα της ήταν οι Εσπερίδες Καλλιθέας, όπου και παρέμεινε για δύο χρόνια, ενώ στο μεταξύ ο σύλλογος απορροφήθηκε από τον Ίκαρο Καλλιθέας. Σε ό,τι αφορά το Πρωτάθλημα, η ομάδα της τις περιόδους 2011-12 και 2012-13 κατετάγη 4η και 5η αντίστοιχα στην τελική κατάταξη. Τον Απρίλιο του 2012 η Τζεγιαννάκη συμμετείχε σε έναν ακόμη Final-4 Κυπέλλου και για δεύτερη φορά σε τελικό, όπου και πάλι έχασε την ευκαιρία να κατακτήσει ένα τρόπαιο, αφού η ομάδα της Καλλιθέας ηττήθηκε από τον Αθηναϊκό με σκορ 50-57.

Στον Αθηναϊκό

Πιο πρόσφατος σταθμός στην καριέρα της Τζεγιαννάκη είναι ο Αθηναϊκός, με τον οποίο υπέγραψε συμβόλαιο το καλοκαίρι του 2013. Με την ομάδα του Βύρωνα βρέθηκε στην 4η θέση του τελικού βαθμολογικού πίνακα της Α1 Εθνικής για την περίοδο 2013-14, όπως διαμορφώθηκε μέσω της διαδικασίας των play-off.

Εθνική Ελλάδος

Η Τζεγιαννάκη φόρεσε για πρώτη φορά το εθνόσημο τον Ιούλιο του 2000 σε αγώνα της Εθνικής Κορασίδων. Τη διετία 2000-2001 συμμετείχε σε 21 αγώνες σημειώνοντας 122 πόντους, 10 κατά μ.ό. Παράλληλα συμμετείχε στο Ευρωπαϊκό Πρωτάθλημα Κορασίδων του 2001 στο Βέλικο Τάρνοβο της Βουλγαρίας, όπου η Ελλάδα κατετάγη 11η στην τελική βαθμολογία. Στη διοργάνωση αυτή η αθλήτρια συμμετείχε σε 7 αγώνες για 156 λεπτά, σημειώνοντας κατά μ.ό. ανά αγώνα 4,9 πόντους, 2 ριμπάουντ και 2,1 ασίστ.
Στην Εθνική Νέων Γυναικών εντάχθηκε για πρώτη φορά τον Ιούνιο του 2005. Συνολικά διαγωνίστηκε σε 11 αγώνες σημειώνοντας 69 πόντους, 6,27 κατά μ.ό. Στο επίπεδο αυτό έλαβε μέρος στο Ευρωπαϊκό Πρωτάθλημα Νέων Γυναικών στο Μπρνο της Τσεχίας το 2005.
Το 2009 βρισκόταν στην επιλογή για την Εθνική Γυναικών, ωστόσο ο τραυματισμός της στο μηνίσκο σε φιλικό προετοιμασίας της στοίχισε τη συμμετοχή στους Μεσογειακούς Αγώνες της Πεσκάρα. Την άνοιξη του 2013 βρισκόταν στις επιλογές του ομοσπονδιακού προπονητή Τζώρτζη Δικαιουλάκου για την ομάδα που διεκδίκησε επιτυχώς εισιτήριο για την τελική φάση του Ευρωμπάσκετ 2015 ως πρωτοπόρος του Α' Προκριματικού Γύρου. Ωστόσο ένας νέος τραυματισμός στις προπονησεις (θλάση στον υποκνημιδιο μεταξύ γάμπας και αχιλλείου) την κράτησαν ξανά εκτός διοργάνωσης.
Η Εθνική Ελλάδος δεν έχει υποχρεώσεις για το καλοκαίρι του 2014, ωστόσο η Τζεγιαννάκη κλήθηκε να συμμετάσχει σε σειρά φιλικών αγώνων στη Λεττονία.